Oos-Kaapse bejaarde in plaaswinkel vermoor(Argieffoto: Miguel Roberts/AP) Twee verdagtes is in hegtenis geneem nadat ’n bejaarde man Saterdag op ’n plaas buite Alexandria in die Oos-Kaap vermoor is. Kapt. Mali Govender, woordvoerder van die polisie, het Sondag aan Maroela Media gesê polisiebeamptes is omstreeks 18:30 na die plaas Nooitgedacht in die omgewing van Alexandria ontbied nadat die liggaam van ’n man in sy laat 70’s vroeër in ’n plaaswinkel aangetref is. Volgens Govender het een van die gemeenskapslede op die man se bebloede liggaam afgekom toe hy benodighede by die winkel wou gaan koop het. Die winkel se deur was met die persoon se aankoms oop hoewel die veiligheidsdeur gesluit was. “Toe niemand op sy roep reageer nie, het hy by die winkel ingeloer en ’n bebloede hand onder die toonbank sien uitsteek. Hy het die slagoffer se seuns ontbied wat by die winkel ingegaan het en die man se lewelose liggaam aangetref het,” het Govender gesê. Polisiebeamptes en plaaslike boere het kort daarna twee mans, onderskeidelik 16 en 23 jaar oud, in verband met die moord opgespoor en in hegtenis geneem. Dit is nie in dié stadium duidelik hoe die man vermoor of wat die motief vir die moord is nie. “Hierdie lafhartige aanval op ’n onskuldige slagoffer word ten sterkste veroordeel en die polisie sal geen steen onaangeroer laat in hierdie ondersoek nie,” het lt.genl. Liziwe Ntshinga, provinsiale polisiehoof, in reaksie op die voorval gesê. Die verdagtes sal binnekort in ’n hof verskyn.